આજે ડોક્ટર્સ ડે છે. આમ તો બધા લોકો એવું જ ઇચ્છતા અને પ્રાર્થના કરતા હોય છે કે ભગવાન આપણને ડોક્ટરથી દૂર રાખે પણ એવું થતું નથી. દરેક માણસે ડોક્ટર પાસે જવું જ પડે છે. ડોક્ટરને ભગવાનનું રૂપ માનવામાં આવે છે. તબિયત બગડે ત્યારે માણસ ડોક્ટરને શરણે જાય છે અને એ કહે એને બ્રહ્મવાક્ય ગણીને ફોલો કરે છે. એમ તો ડોક્ટર્સ વિશે ઘસાતી વાતો પણ ઓછી થતી નથી. આજના ડોક્ટર તો રૂપિયામાં ચીરી નાખે છે, એના લેબોરેટરીથી માંડી દવાવાળા સુધીના લોકો સાથે સેટિંગ્સ હોય છે. બધી વાતો સાવ ખોટી પણ નથી, જોકે એક વાત સાચી છે કે જ્યારે દર્દીની સારવારની વાત આવે ત્યારે ડોક્ટર એનાથી બને એ બધું કરી છૂટતા હોય છે. દરેક માણસને ડોક્ટર્સના સારા કે નરસા અનુભવો હોય છે. બહુ ઓછા લોકો ડોક્ટર્સની લાઇફને નજીકથી જાણતા હોય છે.